Unge Kunstneres Samfund

Unge Kunstneres Samfund (UKS) er et visningssted for samtidskunst og en landsdekkende fagorganisasjon for kunstnere. Institusjonen ble stiftet av kunstnere for kunstnere i 1921, og har siden etablert seg som en av Norges viktigste utstillingsplasser og møtesteder for eksperimentelle kunstpraksiser. Som visningssted er UKS en pådriver for kritiske stemmer i samtidskunsten, og sikter mot å ha kunstnerisk og politisk betydning både i og utenfor Norge.

UKS holder til i Keysers gate 1, sentralt i Oslo. Utstillingslokalet er på ca 200 m2. UKS er en allmennyttig organisasjon. Norsk Kulturråd er utstillingsinstitusjonens hovedfinansiør.

UKS har vært sentral i arbeidet med å sikre kunstnernes økonomiske og sosiale rettigheter i samfunnet, samt å øke forståelsen for nasjonal og internasjonal samtidskunst i Norge. UKS ga tidligere ut UKS Forum for Samtidskunst, et kunsttidsskrift for samtidskunst og teori.

Miriam Wistreich tiltrådte som daglig leder i 2021. Hennes forgjenger er Rhea Dall (2017-2020). Noen andre forgjengere er Thorstein Rittun (ukjent årstall), Johanne Nordby Wernø (2013–2017), Linus Elmes (2009–2013), Helga-Marie Nordby (2005–2009), Trude Iversen (2001–2005) og Jørn Mortensen.

Billedkunstner Ragnhild Aamås tiltrådte som styreleder for UKS i 2024. Hennes forgjenger er Steffen Håndlykken (2020-2024). Andre tidligere styreledere er Ruben Steinum og Marianne Hurum.

UKS har pr. 2024 rundt 700 medlemmer, og er den største grunnorganisasjonen i NBK, Norske Billedkunstnere. 

 Referanser 

 Eksterne lenker 
 UKS’ nettside

Kategori:Kultur i Oslo
Kategori:Norske kunstnerorganisasjoner
Kategori:Kunstgallerier og kunstmuseer i Norge
Kategori:Organisasjoner etablert i 1921
Kategori:Kunst og kultur i 1921
Kategori:1921 i Norge